Skrásetingargjaldið byggir á eitt virðisgjald, og eitt CO2-avgjald. Gjaldið verður rindað í landskassan, samstundis sum akfarið verður skrásett. Henda høvuðskonta fatar eisini um burturbeiningargjald og umskrásetingargjald. Sambært løgtingsfíggjarlógini fyri 2017, so er júst skrásetingargjaldið av bilum ein veksandi inntøkukelda hjá landinum, tí í 2014 var inntøkan av skrásetingargjaldinum 124 milliónir krónur. Í 2015 var inntøkan 146 milliónir krónur, í 2016 var 145 milliónir krónur, og játtanin í 2017 er 160 milliónir krónur. Roknað verður við, at inntøkan í 2017 verður 165 milliónir krónur og í 2018 170 milliónir krónur. Til samanberingar kann nevnast, at inntøkan hjá landskassanum av avgjaldi á fiskatilfeingi í ár er 165 milliónir krónur, og at loyvisgjald á alivinnuna er 125 milliónir krónur. Inntøkan av vegskatti er 113 milliónir krónur.